Document ID: 32008D0053

KOMISIJAS LĒMUMS
(2007. gada 20. decembris)
par Vācijas, Itālijas, Luksemburgas un Portugāles atsevišķu maksājumu aģentūru grāmatojumu noskaidrošanu attiecībā uz izdevumiem, ko finansējusi Eiropas Lauksaimniecības virzības un garantiju fonda (ELVGF) Garantiju nodaļa 2005. finanšu gadā
(izziņots ar dokumenta numuru K(2007) 6531)
(Autentisks ir tikai teksts vācu, itāļu, franču un portugāļu valodā)
(2008/53/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas (1) finansēšanu un jo īpaši tās 7. panta 3. punktu,
apspriedusies ar Fonda komiteju,
tā kā:
(1)
Ar Komisijas Lēmumu 2006/322/EK (2) un 2007/326/EK (3) ir veikta visu maksājumu aģentūru grāmatojumu noskaidrošana 2005. finanšu gadā, izņemot Vācijas maksājumu aģentūras “Bayern-Umwelt”, Itālijas maksājumu aģentūras “AGEA”, Luksemburgas maksājumu aģentūras “Ministère de l’Agriculture” un Portugāles maksājumu aģentūras “IFADAP” grāmatojumu noskaidrošanu.
(2)
Pēc jaunas informācijas saņemšanas un papildu pārbaudēm Komisija tagad var pieņemt lēmumu par Vācijas maksājumu aģentūras “Bayern-Umwelt”, Itālijas maksājumu aģentūras “AGEA”, Luksemburgas maksājumu aģentūras “Ministère de l’Agriculture” un Portugāles maksājumu aģentūras “IFADAP” iesniegto grāmatojumu pilnīgumu, precizitāti un ticamību.
(3)
Veicot maksājumu aģentūru grāmatojumu noskaidrošanu, Komisijai jāņem vērā no dalībvalstīm jau ieturētās summas, pamatojoties uz Lēmumu 2006/322/EK.
(4)
Saskaņā ar Regulas (EK) Nr. 1258/1999 7. panta 3. punkta otro daļu šis lēmums neskar Komisijas vēlāk pieņemtos lēmumus, ar kuriem izdevumus, kas nav veikti saskaņā ar Kopienas noteikumiem, izslēdz no Kopienas finansējuma,
IR PIEŅĒMUSI ŠO LĒMUMU.
1. pants
Ar šo lēmumu tiek noskaidroti Vācijas maksājumu aģentūras “Bayern-Umwelt”, Itālijas maksājumu aģentūras “AGEA”, Luksemburgas maksājumu aģentūras “Ministère de l’Agriculture” un Portugāles maksājumu aģentūras “IFADAP” grāmatojumi saistībā ar Lauksaimniecības virzības un garantiju fonda (ELVGF) Garantiju nodaļas finansētajiem izdevumiem 2005. finanšu gadā.
Summas, kas saskaņā ar šo lēmumu atgūstamas no katras attiecīgās dalībvalsts vai tām izmaksājamas, ir norādītas pielikumā.
2. pants
Šis lēmums ir adresēts Vācijas Federatīvajai Republikai, Itālijas Republikai, Luksemburgas Lielhercogistei un Portugāles Republikai.
Briselē, 2007. gada 20. decembrī

Labels: 18
15
4